Papersnake/gushiwen huggingface dataset:
戴仪部文镫斋饮沈存周锡斗作歌
钱载（清代）

蜡花摇摇客半醉，重为主人拈旧器。吾州薄技近已无，可怜流转还供士女娱。

张铜炉，黄锡壶，匏尊王周银碗朱。后来沈老亦煎锡，粉合茶奁常接觌。

只如此斗方口酌酒多，环镌杜甫《饮中八仙歌》。我今一斗三斗五斗过，欲放未放愁摩挲。

款记康熙岁戊戍，是岁仆龄才十一。鬓丝回忆春波桥，沈老门前绿杨密。
北原情三首
刘言史（唐代）

错莫天色愁，挽歌出重闉。谁家白网车，送客入幽尘。

铭旌下官道，葬舆去辚辚。萧条黄蒿中，奠酒花翠新。

米雪晚霏微，墓成悄无人。乌鸢下空地，烟火残荒榛。

生人更多苦，入户事盈身。营营日易深，却到不得频。

寂寥孤隧头，草绿棠梨春。

洛阳城北山，古今葬冥客。聚骨朽成泥，此山土多白。

近来送葬人，亦去闻归声。岂能车轮疾，渐是墓侵城。

城中人不绝，哀挽相次行。莫非北邙后，重向洛城生。

卜地起孤坟，全家送葬去。归来却到时，不复重知处。

叠叠葬相续，土乾草已绿。列纸泻壶浆，空向春云哭。
舟泊姑苏城外
林希逸（宋代）

倚郭维孤舟，漠漠见烟渚。水宿野鸟归，夜深邻人语。

远客万斛愁，卧听姑苏雨。
天妃闸
吴廷桢（清代）

断堰锁崔嵬，奔流下石隈。势吞淮甸尽，声撼海门开。

水气晴吹雨，天风夕送雷。扣舷惊绝险，谁是济川才？
赋西山爽气亭 其二
贝琼（元代）

朝朝揽翠一凭阑，田里从教懒不冠。梦破喜闻秋雨霁，神清疑对雪峰寒。

霓裳琴曲传三叠，石鼎车声出九盘。南北驱驰亦何事，西风尘土没征鞍。
寄仇仁父先生
黄溍（元代）

一官十载尚沉沦，门巷萧萧白屋贫。自有陶公为社友，从呼杜屋作诗人。

儿曹故复轻前辈，俊步谁当出后尘。招隐诗成无处寄，莫云凝碧坐愁神。
石渠记
柳宗元（唐代）

自渴西南行不能百步，得石渠。民桥其上。有泉幽幽然，其鸣乍大乍细。渠之广，或咫尺，或倍尺，其长可十许步。其流抵大石，伏出其下。逾石而往有石泓，昌蒲被之，青藓环周。又折西行，旁陷岩石下，北堕小潭。潭幅员减百尺，清深多鯈鱼。又北曲行纡馀，睨若无穷，然卒入于渴。其侧皆诡石怪木，奇卉美箭，可列坐而庥焉。风摇其巅，韵动崖谷，视之既静，其听始远。

予从州牧得之，揽去翳朽，决疏土石，既崇而焚，既酾盈，惜其未始有传焉者，故累记其所属，遗之其人，书之其阳，俾后好事者求之得以易。

元和七年正月八日蠲渠至大石，十月十九日逾石得石泓、小潭。渠之美于是始穷也。
奉和陈德召游惠山见寄三十韵
仲并（宋代）

飞埃喜污人，余事忌挂眼。
酒浪绿可亲，山光翠相挽。
折腰素非愿，被面有余赧。
从来万事空，此去百念满。
恰忆兹山游，判作经年款。
驾言随所如，歌笑为君莞。
洗耳听潺湲，缓步踏{左山右蹇}{左山右产}。
褰裳跨风磴，扪萝度云栈。
禾黍岂离离，枣下初纂纂。
川原供遐瞩，笋蕨中去苋。
桃李倾城姿，松杉万金产。
雪浪逗冰泉，乳苍浮玉碗。
相望一牛鸣，不惮四牡痯。
层阁神所宅，败檐我将馆。
心求千佛印，手罢七年板。
胜概何时无，羁怀自悲潸。
小院昔徜徉，东风未暄暖。
夜语联僧榻，晨炊共华馔。
羊肠一分襟，雁背几折简。
於今怀举桉，过公倦开琖。
早知玉树摧，不如春思短。
尘容久难赎，乐事贫益罕。
佳篇分锦绣，和气回弦管。
差肩招隐些，下视广陵散。
指踪去路迷，加鞭客情懒。
诛茅行可卜，鼓棹过几返。
避喧谐良图，结邻得佳伴。
萍蓬岂愿余，斗筲未须算。
荒凉石迳深，蹭蹬云色晚。
霜鬓侵韦诞。
迎江寺题壁
彭瑞毓（清代）

皖东佳寺倚崔嵬，千里征愁到此开。绕塔云烟平地起，隔江风此送秋来。

百年战垒歌三叠，万古河山酒一杯。欲向西城拜祠宇，鱼龙寂寞晚潮哀。
周景瑜置酒东园看海棠分韵得上字
韩淲（宋代）

春光作花事，领略过溪上。寒凄风雨馀，草树亦舒放。

红深海棠径，蜀锦开步障。得酒一以醉，幽情为之畅。

主人良好事，举白欣相向。坐间多豪英，笑倒语弥壮。

归涂踏微潦，满目列青嶂。顾予何为者，追随生怅望。
寄袁季源
舒岳祥（宋代）

当世佳公子，枝吾雅道多。
江南有文献，鲁国自强歌。
火后归新第，兵余喜止戈。
公车行有召，毋久恋松萝。
雨中作
陆游（宋代）

野外偏于看雨宜，映空渡水细如丝。
川云借润支琴石，涧水分如洗药池。
未肯高眠成老态，却缘危坐得新诗。
悠然更助邻丁喜，渐近收荞下麦时。
将赴官庐州寄张四隐直二首 其二
刘攽（宋代）

江路西南永，风波岁月淹。赖君同此役，久客复谁嫌。

榜叟誇忠信，津童识孝廉。云山仍在眼，诗兴力能兼。
赠妓张八
魏野（宋代）

君为北道生张八，我是西州熟魏三。
莫惜樽前无笑语，半生半熟未相谙。
寒菊
苏轼（宋代）

轻肌弱骨散幽葩，真是青裙两髻丫。
便有佳名配黄菊，应缘霜后苦无花。
楚村道中 其一
周邦彦（宋代）

林栖野啄散鸦群，极目风霾乱日曛。短麦离离乾忆雨，远峰黯黯细输云。

愁逢杂路寻车辙，赖有高林出酒巾。辄得问津凡父老，不应看客废锄耘。
甲子八月郎赵客周贞栖宴集宗广文金陵寓斋分韵
杜岕（清代）

廿年离绪几回逢，晓起越南酒味醲。望阙有人攀老桂，避尘何处觅长松。

邗关雁叫三江水，秋浦猿呼九节筇。旧事半留词赋在，满江红奏不妨重。
蹇翁待制挽歌词
陆佃（宋代）

仕宦声名四十年，归心日夜望林泉。文移竟负登山屐，笺记空随过海船。

花坞夕阳今逝矣，锦江春色谩依然。传家况有珠玑在，会向人间月夜圆。
杭州杂诗和林石田
汪元量（宋代）

天下愁无尽，生前乐有涯。
文章一小技，富贵总虚花。
尘入金张宅，草生王谢家。
可怜三月火，不见八姨车。
梁苑歌 其一
王廷相（明代）

君不见梁王已破六国垒，苑中便起文园台。黄金白玉架楼阁，绮榻延宾四向开。

清泠池上三尺雪，相如新赋倾邹枚。临邛美人斗花朵，挑以琴心礼岂那。

汉庭卖赋得千金，白首游梁计亦左。今人空怍古人风，抱策为儒叹不逢。

呜呼古来文士不简岂足病，且览词彩如长虹。
谢昌甫茶且嘱同往来诸友饮之
韩淲（宋代）

山翁包题抵书信，盥掌剥封乃茶茗。更看健句团笔阵，得之足以忘食寝。

清风两腋何敢辜，常日诸人当聚饮。陆子泉头活火煎，一啜须令各苏醒。
濡须寺
阮阅（宋代）

筇杖芒鞋上小蓬，半篙春水饱帆风。
两关三寺山无数，藏在蒙蒙烟雨中。
华林园
曾极（宋代）

羽葆来临鼓吹停，华林畅饮倒长瓶。
万年天子瞢腾眼，错认长星作酒星。
陆瑁养鱼池
刘攽（宋代）

何兹水乡士，尚复穿池居。宁知湖上龙，不是渊中鱼。

漪澜杳无际，绿净望有馀。寂寞垂竿叟，啸歌方岁除。
田间春晚
黄彦平（宋代）

麦苗初种今如许，少日行遮雉子斑。
看舞翠绡三百顷，却须花絮了春闲。
菩萨蛮·玉楼明月长相忆
温庭筠（唐代）

玉楼明月长相忆，柳丝袅娜春无力。门外草萋萋，送君闻马嘶。
画罗金翡翠，香烛销成泪。花落子规啼，绿窗残梦迷。
华阳吟三十首
白玉蟾（宋代）

怪事教人笑几回，男儿今也会怀胎。
自家精血自交媾，身里夫妻真妙哉。
司徒侍中宣献公挽词二首
宋祁（宋代）

斯文推旧德，忧国变华颠。
夙夜劳三事，东西止百年。
温辞联册秘，良史大都传。
他日贤臣垅，心知望圃田。
别黄道元信笔题扇上
袁宏道（明代）

千里负空囊，蹇足投吴令。客子既数奇，主人复善病。

薄俗异临邛，好事乏程郑。逆居垂半载，无化知名姓。

乞饭随白足，佣经皈大圣。未免无鱼歌，能不驯龙性。

贫者士之常，达岂文章命。舌在即王侯，文成之歌咏。

去矣莫徘徊，无官谁相敬。
友人见借放翁绝笔
叶茵（宋代）

放翁今已矣，犹有未刊诗。
阅稿无三豕，还书欠一鸱。
听儿弦诵罢，留客笑谈时。
发越吟边思，心香答所知。
送荔子方蒙仲
方岳（宋代）

曾识坡仙海上山，清冰寒露洗熇袢。
老天不与诗为地，却欠闽中住一番。
郊天应制
何维椅（明代）

祥光缥缈护彤墀，恭睹吾皇报祀时。法驾晓临仙仗肃，泰坛夜集汉官仪。

声谐彩凤风和细，影动蛟龙月上迟。知是神人咸受职，共歌天保乐雍熙。
和孙端叟寺丞农具十五首其五耒耜
梅尧臣（宋代）

古圣通物宜，揉斲资粒食。
稼穑尽民勤，垦耕穷地方。
推化本神农，维时思后稷。
我老欲归田，兹器已先识。
宫词
朱权（宋代）

暖日烘晴淑气嘉，春风先发上林花。
莺朋燕友时相得，似识东城帝子家。
杂咏四首 其四
范仲淹（宋代）

岭上英英向日开，帝乡情态自徘徊。如何一施阳春雨，依旧无心归去来。
和虚斋劝农十诗
郑清之（宋代）

老黠山灵具六通，解将苍狗护奇峰。
虚斋自有青囊眼，却笑景纯书未工。
酌贪泉
吴隐之（魏晋）

古人云此水，一歃怀千金。
试使夷齐饮，终当不易心。
蕲春道中
张孝祥（宋代）

霜净波平水落湾，我行正在画图间。帘钩不用怕风日，且看江南江北山。
寄题喻叔奇亦好园
王十朋（宋代）

喻子有园堪养亲，栽花种竹清且新。堂中戏罢即策杖，在家有此何忧贫。

弟兄既好园亦好，大胜吾家园小小。两园松竹怀主人，他日归来各须早。
南行途中寄钱塘亲友
施敬（明代）

万里移家入瘴烟，故乡音耗若为传。
衡阳自古无来雁，况去衡阳又八千。
又渔父四首
蒲寿宬（宋代）

昨日卖鱼到城郭，暑气千门正炮烙。
买酒归来风露凉，始信人间渔父乐。
寄金山禅师
沈辽（宋代）

秋来清血洒潇湘，遥望东流带夕阳。为过金山沾法力，便随潮水入钱塘。
和汪正夫梅
郑獬（宋代）

好花有意似怜才，时泛清香入袂来。
待得繁梢都结实，莫将细核比杨梅。
放舟戏书
释绍嵩（宋代）

放缆山溪一叶轻，树头半落半犹青。
竹问飞下双鸂鶒，天作人间小画屏。
古寺
刘学箕（宋代）

应天曾建塔，又此结精庐。
释氏缘何熟，诗人念总疏。
壁荒遗尽水，僧老学翳书。
笑我重来者，经年不定居。
重送卢三十一起居
武元衡（唐代）

相如拥传有光辉，何事阑干泪湿衣。

旧府东山馀妓在，重将歌舞送君归。
题古木寒泉手卷
俞德邻（宋代）

觱沸一溪泉，巃嵷千古木。中有避世人，阴厓结茅屋。
移官巴陵行有日矣书呈唐德舆程士和梁和仲于
赵蕃（宋代）

门户怜非寄，声名叹不群。
倦游俱楚子，旧识记番君。
去觅江山助，行思风月分。
诗成如枉寄，亦足张吾军。
秋浦楼
赵葵（宋代）

丽谯岧峣壮城关，万里关河归目睫。雨馀渔钓玉奁开，烟生芙蓉翠屏列。

吴头楚尾二十秋，满耳弦歌声未绝。不才滥缀鸳鹭行，夜梦时还许归谒。

萧晨振策来翠微，母怜吾儿倍怡悦。昔偕汝父居是邦，旧事辛苦为儿话。

星星鹤发簪霞冠，笑者朱衣拥金节。

一门和气皆君恩，恩与天同酬未得。生平区区忠孝心，岁晚愿为松与柏。

可怜清赏属登临，风景不殊人事别。

徘徊徙倚十二阑，啸声吹上梅梢月。
人日书怀兼呈吴中二三友
程俱（宋代）

东西南北走红尘，又见江淮草木薰。小谢篇章成画饼，卧龙功略付浮云。

栖迟枳棘今如许，啸傲冰霜赖此君。俛俯折腰成底事，故交千里漫离群。
读出师表
沈周（明代）

两篇忠告慨慷辞，字字中间有涕洟。天下二归心属舌，隆中三顾道存伊。

老臣虚已六未解，瞒子输才十倍之。谨论堂堂诚激烈，孤忠痯痯力驱驰。

转征南北思何远，怆及桓灵语更危。开济莫酬徒有策，英雄先死却无时。

天荒大野星俄陨，水啮空江石不移。不朽文章千载事，后人能鉴乃能悲。
寄许仲贻同年
皇甫汸（明代）

冰泮双鱼达帝乡，题书一为问行藏。山中岁月相思久，海上烽烟涕泪长。

纵酒偶忘邻媪舍，看花曾记少年场。五陵车马多豪贵，每过城南避子将。
登黄楼简缪澄香太守
金衍宗（清代）

一角危楼耸霸都，登临风月未全殊。笛声宾客知谁擅，菜色淮徐喜渐苏。

槛外古怀追楚汉，尊前乡梦越江湖。何当策杖云龙顶，俯看河流绕郭趋。
制履寄外
龙辅（宋代）

何物寄殷勤，宫鞋绿锦文。
为郎承素足，指日踏青云。
玉照堂观梅二十首
张镃（宋代）

六日新春一再来，直须登树赏花开。
攀翻径上枝梢外，不负东风是此杯。
宫词
杨皇后（宋代）

海棠移向小窗栽，高叠盆山合复开。
将见红葩斗新艳，君王应为探花来。
和王安之五首 污亭
程颢（宋代）

强洁犹来真有为，好高安得是无心。污亭妙旨君须会，物我何争事莫侵。
月珠寺明月楼
程少逸（宋代）

风菜差差午暑清，眼明茶碗打花轻。
蒲团小歇谁惊起，簌簌楠花落雨声。
晏元献公挽辞三首 其三
欧阳修（宋代）

富贵优游五十年，始终明哲保身全。一时闻望朝廷重，馀事文章海外传。

旧馆池台闲水石，悲笳风日惨山川。解官制服门生礼，惭负君恩隔九泉。
次韵运使龙图宠示道中夜行之什
陈渊（宋代）

畏途千里可宵行，正是邻邦道路平。谕蜀昔传司马檄，备吴今罢亚夫营。

阴云扫地千林出，晓月凌空万骑迎。缓带驿亭留险语，春雷端使蛰虫惊。
梅花八首 其三
韩驹（宋代）

的皪林间白，风霜莫浪催。江南春不雪，似是一枝梅。
松
陈宓（宋代）

擎天端作柱，度汉可为梁。
不受红尘涴，长依皦日光。
风行气锭韵，雨过发真香。
偏向闽中道，炎时散午凉。
送沈商卿知府入觐二首
袁说友（宋代）

山行已办犹嫌晚，天意多悭未放晴。
无奈公车留不住，片帆催听櫂歌声。
癸卯仲冬望日登舟秦淮翌旦过龙湾出大江
陶安（明代）

舟发秦淮暮，西风正面来。朝从大江溯，风转两帆开。

白鸟晴逾洁，黄芦冷未摧。潮平行正稳，几度见烽台。
过嵩阴隐者
李频（唐代）

当门看少室，倚杖复披衣。每日醒还醉，无人是与非。

架书抽读乱，庭果摘尝稀。独有江南客，思家未得归。
句
释惠崇（宋代）

露馆涛惊枕，空庭月伴琴。
枣下何纂纂
何景明（明代）

种枣北墙下，枣熟委路衢。
行人竞取食，居者守空株。
□□枣初赤，倾路且停车。
枣当今日尽，谁能少踟蹰。
天命诚不易，荣落互相渝。
功勋本积累，倾夺在须臾。
聆我枣下言，贫贱可久娱。
凉轩
赵中逵（宋代）

虚凉夺炎暑，因此得佳名。终日琴棋乐，四时风月清。

捲帘对山色，攲枕听泉声。桃李新栽植，花开政已成。
范才翁惠酴醿
郑刚中（宋代）

宝刀分惠过墙西，瘦比寒梅不肯肥。
只恐东风苦无赖，为君吹作玉花飞。
漂溪
陈岩（宋代）

摇摇曳曳水西流，风定波凝不起沤。
傍岸人家星散住，尘埃终莫污沙鸥。
句
丁谓（宋代）

天门九重开，终当掉臂人。
木兰花慢（七夕）
吕渭老（宋代）

桂乡云万缕，更飞雨、洗香车。念密会经年，银潢浪阻，玉露期赊。灵星瑞桥对展，散匆匆、喜色满天涯。回首丁宁晓角，未宜吹动梅花。

家家。竞赏彩茸，穿桂影、醉流霞。渐舞袖翻鸾，歌声缀凤，钗影交加。人间共饶宴乐，算天孙、怎忍遣河斜。莫惜西楼剪烛，大家同到啼鸦。
渡海三首 其一
李光（宋代）

三载藤江守药炉，身轻那复羡飞凫。琼山万里乘风便，始觉惊涛异坦途。
次韵杨宰花石网遗石
陈造（宋代）

令君藻翰辈古先，脱口一可乐石刊。
盍令珥笔草大册，底用韵语谈槐安。
一诗为吊湖边石，深感崇亭全盛日。
玉烛叶和黄道明，天扶休运非人力。
丰碑端合颂虞周，远来近悦绝叹愁。
有君无臣古所恨，歼佞嬉笑乘胶舟。
鸩心饴口谀圣主，漕石移花闹南土。
玲珑苍石中路弃，不见奸憸欧刀死。
此心安得此石顽，感物抱恨甘终天。
平日志原裹马革，杖扶鬻茹吾衰年。
湖上卧病喜陆鸿渐至
李冶（唐代）

昔去繁霜月，今来苦雾时。
相逢仍卧病，欲语泪先垂。
强劝陶家酒，还吟谢客诗。
偶然成一醉，此外更何之。
送灵应禅师（一作送禅师）
周贺（唐代）

寒天仍远去，离寺雪霏霏。古迹曾重到，生涯不暂归。

坐禅山店暝，补衲夜灯微。巡礼何时住，相逢的是稀。
寄赵昌父
刘克庄（宋代）

世上久无遗逸礼，此翁白首不禅冠。
一生官职监南岳，四海诗盟主玉山。
经岁著书人少见，有时入郭俗争看。
何因樵服供薪水，得附高名野史间。
郊墅
郑谷（唐代）

韦曲樊川雨半晴，竹庄花院遍题名。画成烟景垂杨色，

滴破春愁压酒声。满野红尘谁得路，连天紫阁独关情。

渼陂水色澄于镜，何必沧浪始濯缨。
次韵乐先生除夜三绝
范成大（宋代）

团蒲曲几坐成痴，北看南观恍是非。
道眼已空诗眼在，梅花欲动雪花稀。
题韩干画马
韩驹（宋代）

古画仍藏古锦囊，故人携得自瞿塘。僰僮莋马应羞见，羌户方调两骕骦。
寄韩丕进士
田锡（宋代）

嵩室乱峰三十六，嵩阳今复住何峰。
已因诗好声名出，却为情高仕进慵。
白鸟白云秋色树，水南水北月明钟。
逍遥自得闲吟兴，谁识夫君是卧龙。
杂诗
张协（魏晋）

朝霞迎白日，丹气临汤谷。
繄繄结繁云，森森散雨足。
轻风摧劲结，凝霜竦高木。
密叶日夜疏，丛林森如束。
畴昔叹时迟，晚节悲年促。
岁暮怀百忧，将从季主卜。
过冯公岭
陈高（元代）

绝壁倚霄汉，千峰势如驰。何年五丁士，凿石连天梯。

萦纡不可上，髣髴登峨眉。白石齧我足，霜风吹我衣。

前途政迢递，我已筋力疲。寒花道傍开，幽鸟林间啼。

彷徨俯自慰，少憩日已西。浮生浪奔走，困踣胡尔为。

他年履坦道，慎勿忘崄巇。
唐多令（癸未上元午晴）
刘辰翁（宋代）

春雨满江城。汀洲春水生。更悲久雨似春酲。犹有一般天富贵，夜来雨、早来晴。
年少总看灯。老来犹故情。便无灯、也自盈盈。说著春情谁不爱，今夜月、有人行。
村居即事
林尚仁（宋代）

外事少曾闻，深居似隐君。
溪明花照影，风细水行文。
蚕室寒初闭，蜂房早已分。
偶因寻药去，踏破一村云。
赏花钓鱼二首 其二
司马光（宋代）

日丽芙蓉阙，春荣太液波。苑门鸣玉集，辇路翠华过。

芳树周阿密，嘉鱼在渚多。浮英入樽斝，颁首出蒲荷。

人乐熙熙德，臣赓旦旦歌。万生同鼓舞，相与醉天和。
赠同志
释文珦（宋代）

我本无生俦，涉有乖素愿。
百年直寄耳，倏忽如过电。
犹记学语时，老色遽满面。
富贵非所希，吾道在贫贱。
往事绝寻思，残生喜强健。
忘机有白鸥，消日赖黄卷。
今辰扶杖出，穷探不知倦。
与子偶相逢，抵掌说嘉遁。
同歌紫芝曲，共饱青精饭。
世人不丰知，心通亦何闷。
癸卯除夕客中
赵崇鉘（宋代）

膝下传觞事已非，瓣香千里隔庭闱。
摧心远忆新阡上，寂寂低松雪乍晞。
沁园春
吴泳（宋代）

因和一首寄呈。

夸说洪都，西滕王阁，北豫章台。对雨帘半卷，江王如旧，沟亭＿压，梯上无媒。但有江山，更无豪杰，拔脚风尘外一杯。题千墨，须杜陵老手，太白天才。

力能笔走风雷。人道是闽乡老万回。把崇天普地，层胸荡出，王今竖古，信手拈来。使翰墨场，著伏波老，上马犹堪矍铄哉。今耄矣，独莼鲈在梦，泉石萦怀。
寿湖南宗宪五首
廖行之（宋代）

梅余傲雪香，柳欲摇金丝。
隆冬如许清，真宰渠物私。
居然风景殊，钟此贤杰姿。
政须鸿钧播，天意扶民彝。
猛虎行
张籍（唐代）

南山北山树冥冥，猛虎白日绕林行。
向晚一身当道食，山中麋鹿尽无声。
年年养子在深谷，雌雄上下不相逐。
谷中近窟有山村，长向村家取黄犊。
五陵年少不敢射，空来林下看行迹。
满庭芳 吴江舟中读雪堂新诗寄钱尔斐
黄道周（明代）

大研停书，谁似尔，玄徽高寄。把银河曳练，宝幢涌地。

青鸟衔笺来阆苑，朱鱼结佩传仙字。忆长干、小巷驻霜蹄，曾摇辔。

早无意，搴赤帜。慵开眼，翻金匮。但谢安高卧，灌夫直视。

且喜榻穿身尚健，从知韦绝心逾细。更钓鳌、海上瞰沧洲，调香饵。
喜迁莺 其二 书感，寄王病山、秦晦鸣
朱祖谋（清代）

斗柄危楼揭。望中原、盘雕没处，青山一发。连海西风掀尘黯，卷入关榆悴叶。

尚遮定、浮云明灭。烽火十三屏前路，照巫闾、知是谁家月。

辽鹤语，正呜咽。

微闻殿角春雷发。总难醒、十洲浓梦，桑田坐阅。衔石冤禽寒不起，满眼秋鲸鳞甲。

莫道是、昆池初劫。负壑藏舟寻常事，怕苍黄、柱触共工折。

天外倚，剑花裂。
步出夏门行四首 其四 龟虽寿
王世贞（明代）

神龟支床，生理中绝。不如刳肠，逝而见筴。干霄之材，谥曰柽榉。

风雨飘飖，狐鸟托处。纵生而雄，厥名丈夫。安能百年，与饮食俱。

幸甚至哉，歌以咏志。
河中使君莫少卿挽诗二首
汪藻（宋代）

表表今词伯，邕邕古德人。翱翔初画省，邂逅老朱轮。

阅世深泾渭，传家得凤麟。悬知他日大，时望属平津。
答费宰
方岳（宋代）

野人拙生事，瓶粟盖无几。
唯有松下风，领略时一至。
迩来风亦无，抱瓮岂得已。
赖有大夫公，入山唤龙起。
铁笛横秋潭，山骨冰诗髓。
归来白云篇，出语更清驶。
自非境中人，其孰能与此。
吾等才哙伍，君才与丕倍。
一闻老农言，遽得言外意。
径烦写呈佛，十年亦中岁。
灯夕寄献内翰虢略公
刘筠（宋代）

千轮佛火照层城，九陌香车击迅霆。
简子最知天帝乐，孟家惟信紫姑灵。
金徒抱箭催壶水，玉字来风满砌蓂。
帘卷交疏连烛密，通中枕上独闻铃。
留题徐真君祠堂东西二室
许将（宋代）

上得山来过石门，谒灵特地乞真言。
再三许我前程事，敢不留诗荷圣恩。
贺崔大夫崔正字
杜牧（唐代）

内举无惭古所难，燕台遥想拂尘冠。登龙有路水不峻，

一雁背飞天正寒。别夜酒馀红烛短，映山帆满碧霞残。

谢公楼下潺湲响，离恨诗情添几般。
送种守
郭印（宋代）

群峰逶迤来，落处如鼎峙。
真仙凿盐穴，下引沧溟水。
英气钟人物，衣冠何济济。
古来陵阳守，贤哲多卧理。
公分一岁符，治誉欻然起。
铃斋清昼閒，山色入帘几。
玺书换金渊，要踵前兄美。
跨鳌烟云愁，十日雨不止。
闻昔乃祖风，勋业照国史。
尺箠鞭羌夷，奇谋付孙子。
青云且遇合，未信朱轮柅。
行观旧物归，一洗中原耻。
米友石病中折红梨花见遗索题二首 其一
何吾驺（明代）

向来冷艳送馀香，素袖频看入未央。今日一枝赖君见，纱裙虽碧淡红妆。
初秋游西园庵四首 其二
曾受益（明代）

整履游濠上，惊看佛界新。孤园秋自别，双岛鸟归频。

只道鱼堪乐，谁知虎亦驯。清风披□至，性地肯留尘。
答日本国丞相令公
释广闻（宋代）

人言千里本同风，何似如今一信通。万浪千波浑不涉，新罗元在海门东。
赠毛仙翁
李益（唐代）

玉树溶溶仙气深，含光混俗似无心。

长愁忽作鹤飞去，一片孤云何处寻。
柳
寇准（宋代）

晓带轻烟间杏花，晚凝深翠拂平沙。
长条别有风流处，密映钱塘苏小家。
送郑处士信之还歙因忆昔同游诸君子
周藩宗正（明代）

同和日云稀，怜君复远违。
青山双屐在，白首一帆归。
野烧浮残雨，寒林散夕晖。
因兹忆畴昔，相对各沾衣。
自赞
孟珙（宋代）

老拙爱游戏，忙里放痴憨。
正当恁麽持，无处见无庵。
混沌庵之恁，大朴庵之梁。
大始庵之柱，大极庵之枋。
西仪庵之户，三才庵之房。
四象庵之壁，八卦庵之窗。
白云庵之顶，清风庵之墙。
谁人运斤斧，大匠曰羲黄。
明月为伴侣，万古共如常。
欲知我富贵，秋水接天长。
水云不到处，一片玉壶光。
和幽居 其四
赵希逢（宋代）

谢他逋客请回车，曳钩清溪尽可渔。一饱何思更何虑，四时无欠亦无馀。

鸥闲与我两相似，鸠拙于人百不如。金马玉堂梦难到，凄凉分已爱吾庐。
题国学瑞槐图六韵
弘历（清代）

黉宫嘉荫树，遗迹缅前贤。初植至元岁，重荣辛未年。

奇同曲阜桧，灵纪易林乾。徵瑞作人化，符祥介寿筵。

乔柯应芹藻，翠叶润觚编。右相非誇绘，由来事可传。
谢商守宋郎中寄到天柱山户帖仍依元韵
邵雍（宋代）

无成麋鹿久同群，占籍恩深荷史君。
万古千今名与姓，得随天柱数峰存。
再用前韵
苏轼（宋代）

朱颜发过如春醅，胸中梨枣初未栽。
丹砂未易扫白发，赤松却欲参黄梅。
寒溪本自远公社，白莲翠竹依崔嵬。
当时石泉照金像，神光夜发如五台。
饮泉鉴面得真意，坐视万物皆浮埃。
欲收暮景返田里，远溯江水穷离堆。
还朝岂独羞老病，自叹才尽倾空罍。
诸公渠渠若夏屋，吞吐风月清隅隈。
我如废井久不食，古甃缺落生阴苔。
数诗往复相感发，汲新除旧寒光开。
遥知二月春江阔，雪浪倒卷云峰摧。
石中无声水亦静，云何解转空山雷。
欲就诸公评此语，要识忧喜何従来。
愿求南宗一勺水，往与屈贾湔余哀。
（韦应物诗云：水性本云静，石中固无声。
如何两相激，雷转空山惊。
）
鉴湖晚望
夏竦（宋代）

新霜脱衰叶，寒日下疏蓬。
岸细低疑尽，波平阔似空。
桥通越谿水，帆带剡川风。
何处鸣箫鼓，丛祠杳霭中。
次韵贡父子开直宿
苏辙（宋代）

掷简摇毫气吐虹，兴余庭药咏残红。
今宵文字知无几，鼾睡帘中笑二公。
计偕别长儒仲醇
王衡（明代）

结旆萧萧事远游，沙湖潮上荻花秋。
征帆日落长江外，送客钟闻野渡头。
一夜弟兄吴市酒，几回风雪剡溪舟。
缁尘古道浑如许，珍重初衣问白鸥。
秋雨书感
陆游（宋代）

新舂赤米摘青蔬，一饱从来不愿余。
门外久无温卷客，架中宁有热官书？浊醪未废时时啜，短发犹须日日梳。
自笑少年风味在，满川烟雨正愁予！
北窗即事
陆游（宋代）

衡茅随力葺幽居，扫地焚香乐有余。
分食时能下檐鹊，作洲常悔诳池鱼。
游归又失相寻客，睡起重开未了书。
袖手悠然便终日，不辞世俗笑迂疏。
赠何子应侍儿二首 其二
张嵲（宋代）

忆见红茵起袜尘，十年相遇浙河津。慇勤怪我凋双鬓，不似花枝却耐春。
四时田园杂兴六十首 其五十
范成大（宋代）

炙背檐前日似烘，煖醺醺后困蒙蒙。过门走马何官职，侧帽笼鞭战北风。
寄吴晦叔
方樗（宋代）

地僻书难到，春寒病转深。遥怜梅剪玉，更想柳摇金。

几砚平生事，杯觞隔岁心。恐君亦思我，迢递寄愁唫。
送时仲西归
李新（宋代）

挂书牛角来东都，短小不长五尺余。
龙章凤姿蕲见用，回叱关尺身无繻。
志如鹗气虎，整束衣冠诧齐鲁。
膏油继晷不识眠，虀盐充肠久味苦。
尔来试拟观国宾，势笔四顾旁无人。
刘蕡射策不中彀，何蕃如家知有亲。
不平豪华愤四五载，虚老身姓三十春。
杜门读书破万卷，终教此道淳乎淳。
行行雪霜寒凝野，侵星据鞍跨羸马。
妻子评郎被褐还，玉柱机头差不下。
但夸舌在终可图，肯向明时惭达者。
挽吴总干二首
李曾伯（宋代）

庆积家声远，材优官业长。
胡然嗇诸用，竟尔老于乡。
德与年何憾，人期后必昌。
秦原空睇望，惜此典刑亡。
再到京口
陈鉴之（宋代）

问讯金焦亡恙否，双鳌依旧据寒流。
塔边浪战嵌岩石，木末云扶缥缈楼。
枫叶蓼花新醉雨，山容鬓两添秋。
海天一镜般如豆，忘却尘缁季子裘。
向舜毕秘校席上赠黄州法曹杜孟坚即君懿职方之孙也
郭祥正（宋代）

青天无云日华满，小妓楼中吹玉管。卷帘不信夜霜寒，熏兰酌桂肌肤暖。

黄州之客最少年，醉来口角倾词源。惊龙掣电绕沧海，沙场阵马成功旋。

殿赐新袍织春草，水溢双瞳犀插脑。壮图伫结明主知，带束黄金应未老。

宣城忆拜乃翁时，幕中珠履皆雄奇。至今名姓记僧壁，当年已识麒麟儿。

嗟予老人日零落，两鬓衰蓬眼生瘼。寸心犹欲慕夷齐，险路无缘攀卫霍。

邂逅桐乡逢故人，槐槽泻酿追阳春。形容若画凌烟阁，第一江南寻隐沦。
塞下曲
于濆（唐代）

紫塞晓屯兵，黄沙披甲卧。战鼓声未齐，乌鸢已相贺。

燕然山上云，半是离乡魂。卫霍待富贵，岂能无乾坤。
晚秋归自京
艾可叔（宋代）

红尘两脚几时休，此度真成浪漫游。
倦买夜船过钓濑，渴呼腊盏试龙游。
菊前疏雨重阳信，天际孤云万里愁。
昨夜江头乡国梦，已随明月度西楼。
武夷行
李纲（宋代）

忆昨退朝门下省，槐影扶疏清昼永。

琐窗一枕梦仙山，觉来毛骨犹清冷。谪官道出武夷山，风景翛然似梦间。

碧溪九曲山万叠，况值密雪妆烟鬟。宽恩今日容归去，笑指洞天寻旧路。

霜晴日暖白云深，遥望幔亭天一柱。羽人导我游仙溪，翠壁苍崖晚更奇。

浩歌快饮纵回棹，星月耿耿风凄凄。晓来换骨岩中看，玉润金坚馀片片。

三姝骈立映彤霞，二水交流萦素练。征鞍欲去更从容，仙境灵迹岂易逢。

他日追思不可到，梦魂还过七闽中。
一剪梅·中秋无月
辛弃疾（宋代）

忆对中秋丹桂丛，花在杯中，月在杯中。今宵楼上一尊同，云湿纱窗，雨湿纱窗。(月在杯中 一作：月也杯中)
浑欲乘风问化工，路也难通，信也难通。满堂唯有烛花红，杯且从容，歌且从容。
和汴州令狐相公到镇改月偶书所怀（二十二韵）
刘禹锡（唐代）

受脤新梁苑，和羹旧傅岩。援毫动星宿，垂钓取韬钤。

赫奕三川至，欢呼百姓瞻。绿油貔虎拥，青纸凤凰衔。

外垒曾无警，中厨亦罢监。推诚人自服，去杀令逾严。

赳赳容皆饰，幡幡口尽钳。为兄怜庾翼，选婿得萧咸。

郁倔咽喉地，骈臻水陆兼。度桥鸣绀幰，入肆飏云帆。

端月当中气，东风应远占。管弦喧夜景，灯烛掩寒蟾。

酒每倾三雅，书能发百函。词人羞布鼓，远客献貂襜.

歌榭白团扇，舞筵金缕衫。旌旗遥一簇，舄履近相搀。

花树当朱阁，晴河逼翠帘。衣风飘叆叇，烛泪滴巉岩。

玉斝虚频易，金炉暖更添。映镮窥艳艳，隔袖见纤纤。

谢傅何由接，桓伊定不凡。应怜郡斋老，旦夕镊霜髯。
周先生
元稹（唐代）

寥寥空山岑，冷冷风松林。流月垂鳞光，悬泉扬高音。

希夷周先生，烧香调琴心。神力盈三千，谁能还黄金。
杂咏下 梦窟
洪适（宋代）

世事一场梦，山栖冬复春。花边侣胡蝶，不省宰官身。
题顾亭林遗集和汪安公编修
吴暻（清代）

野哭东风学采薇，累臣白首尚单衣。江山有恨忧天醉，草木无情长地肥。

避吏赵岐谁共语，离家王粲不思归。只馀帷盖兰台旧，万卷凄凉辨是非。
葡萄架
冯琦（明代）

一架扶疏碧水浔，午凉不散绿云深。芳香未让醍醐美，秀色全滋薜荔阴。

紫玉含风秋液冷，玄珠入夜月华侵。莫言西域传来晚，犹及相如赋上林。
越州道中杂诗十三首 其十三
陈渊（宋代）

我行何所挟，万里一毛颖。服劳发欲秃，木语意先领。

畸人如告我，心清事自省。从今中书君，亦复免驰骋。
将发安远
徐兆熊（明代）

检束琴书入帝都，骊驹将发重踟蹰。十年鸡肋惭丛桂，万里雄飞负壮图。

故国云山成睽隔，长途风雪任驰驱。却怜双鬓催迟暮，何日扁舟问五湖。
访严髻珠先生于湖田不遇
安璿（清代）

渡入蒹葭即草庐，云深三径俗尘疏。青苔昼掩维摩室，红叶秋生水竹居。

谢客湖田常挂榻，送僧山寺漫停车。已知杖履归来晚，独逞天风唱步虚。
往姑苏与友人别杭州
谢翱（宋代）

北关到吴会，烟草亦诗情。饮少但知价，行疏数问程。

天阴月不死，江阔水能生。别后不得寐，相思还二更。
游武夷，作棹歌呈晦翁十首
辛弃疾（宋代）

一水奔流叠嶂开，溪头千步响如雷。
扁舟费尽篙师力，咫尺平澜上不来。
山上风吹笙鹤声，山前人望翠云屏。
蓬莱枉觅瑶池路，不道人间有幔亭。
玉女峰前一棹歌，烟鬟雾髻动清波。
游人去后枫林夜，月满空山可奈何。
见说仙人此避秦，爱随流水一溪云。
花开花落无寻处，仿佛吹箫月夜闻。
千丈搀天翠壁高，定谁狡狯插遗樵。
神仙万里乘风去，更度槎丫个样桥。
山头有路接无尘，欲觅王孙试问津。
瞥向苍崖高处见，三三两两看游人。
巨石亭亭缺啮多，悬知千古也消磨。
人间正觅擎天柱，无奈风吹雨打何。
自有山来几许年，千奇万怪只依然。
试从精舍先生问，定在包牺八卦前。
山中有客帝王师，日日吟诗坐钓矶。
费尽烟霞供不足，几时西伯载将归？
行尽桑麻九曲天，更寻佳处可留连。
如今归棹如掤箭，不似来时上水船。
雪梅
严粲（宋代）

报道梅边雪未休，披衣晨起上帘钩。孤根清健元如许，空为花寒一夜愁。
过梅花堂
王绂（明代）

我曾泊棹西湖滨，千树万树梅花春。孤山月照一蓬雪，十里湖光如烂银。

兴豪对客酣清宴，达旦赓吟骋雄健。灯前索纸呵手题，霜兔鏦锵冰满砚。

年来浪迹随西东，看花多在驱驰中。纵有香醪对明月，浑无好兴酬春风。

只今书剑来京国，欲访梅花杳难得。亭馆多栽逞艳姿，山林谁重凌寒色。

春来未几薄雪馀，寒驴偶过西城隅。疏花寂历三五树，中有一室幽人居。

室中幽人广平后，旅寓看花为花瘦。窗横古影神愈清，杯吸寒香骨应透。

相逢休言一事无，邻家有酒须剩沽。趁取楼头未吹角，莫教地上鱼鳞铺。

我因看花狂兴发，花应笑我生华发。曲逆长贫岂足论，冯唐已老谁能拔。

怜君与我同襟期，看花酌酒情相宜。百年一任世所弃，寸心独许花相知。

我家君家隔江浙，一水相通吴与越。此夕何如对榻眠，梦魂还醉西湖月。
雨窗读诗娱
释函可（明代）

此日闭门惟伏枕，枕边一手把残编。谁言绝塞无朋友，纸上相逢百十年。
送刘继邺秀才归当涂
梅尧臣（宋代）

鹓雏始出巢，欲矜五色羽。乃见郡鸱盘，壤中将有取。

梧桐与竹实，安得在平土。所趣固已殊，而何不远举。

幸失网罗目，宜还兰蕙圃。故乡有嘉林，其下可以处。

会侍朝阳鸣，贺夔成律吕。
题王岩起乐斋
张守（宋代）

静者悦山林，夸者慕钟鼎。人生各有适，所乐滞一境。

王郎超世姿，名教得深省。穷通付风雨，一笑万累屏。

闲居秖蔬水，开卷味自永。从事虽贤劳，游刃失綮肯。

此心故休休，阅世徒耿耿。开轩理松菊，留客办果茗。

得趣地自偏，无尘句尤警。他年观出处，廊庙即箕颍。
小绝句
张埴（宋代）

解貂换美酒，半与美人醉。
留半伴山翁，夜深谈世事。
燕城读史
罗公升（宋代）

锱郎璀贼世台家，卖主知作他邦臣。
当年只算孙供奉，犹胜纷纷误国人。
赠邓郎将四弟
马云奇（唐代）

把袂相欢意最浓，十年言笑得朋从。怜君节操曾无易，只是青山一树松。
申前意和圆机绝句梅花
晁说之（宋代）

庾信终南眼忽开，横岑万仞接天台。
纵横笔阵知强弱，留与游仙客咏梅。
鹫峰丁东洞
钱时（宋代）

一滴寒泉万古心，幽幽岩下弄清音。
何如唤起蛟龙蛰，散作苍生万国霖。
送邓炼师祁雨歌
杨维桢（元代）

东海水，枯沃焦，神工无处寻天瓢。
松陵太平守，闵民苦疾呼。
邓师诛寇妖，诛跛妖，役丁甲，蚩尤鼓风旗倒搜，插龙龙走白龙潭，迅霆夜擘干将匣。
於乎县令不积薪，将军不拜井。
炉烟一穗达丹诚，三日甘霖云万顷。
君不见漕家粮船星火急，瓜州渡头河水涩。
苍天苍天不悔祸，海民尽作枯鱼泣。
邓师鬼工烦叱诃，稻田粒粒真珠多。
松陵太守报新政，和气化作击壤尧民歌。
游南岳风雪未已决策登山用春风楼韵
张栻（宋代）

人言南山巅，烟云耸楼观。
俯瞰了坤倪，抑攀接天汉。
勇往愧未能，长吟湘水畔。
兹来渺遐思，风雪岂中断。
行行重行行，敢起自画叹。
我闻精神交，石裂冰可泮。
阴沴驱层霄，呆日丽旭旦。
决策君勿疑，此理或通贯。
西征范田遇雪三绝
陈淳（宋代）

历历山坳冻迫人，指头欲堕痹难伸。
探囊速买三杯后，更觉阳和畅此身。
春日与王右丞过新昌里访吕逸人不遇
裴迪（唐代）

恨不逢君出荷蓑，青松白屋更无他。
陶令五男曾不有，蒋生三径枉相过。
芙蓉曲沼春流满，薜荔成帷晚霭多。
闻说桃源好迷客，不如高卧眄庭柯。
走笔代书寄岊仲七弟
钱协（宋代）

东方千骑拥朱轮，衣锦归逢故国春。莫向西湖恋风月，鸰原知有望归人。
水塔寺
史梦兰（清代）

驱车出郭门，缁尘迎面扑。引领见西山，顿觉豁心目。

金碧焕楼台，清华足水木。兰若远相望，烟岚围簇簇。

言寻相国园，水塔名久熟。取径御园西，冈峦争起伏。

诘曲度龙潭，一径入松竹。池榭虽荒凉，丘壑尚回复。

架石以为梁，牵藤可补屋。绕砌乱泉鸣，依檐飞鸟宿。

云来万树平，雨过千峰沐。奇石蹲虎头，幽林狎麋鹿。

仙果间名葩，朝暮散清馥。平居爱名胜，如渴思茗粥。

今晨来此间，如画得饱读。无奈世网牵，欲留不可复。

回首谢山灵，何时此卜筑。
钱塘江潮
罗隐（唐代）

怒声汹汹势悠悠，罗刹江边地欲浮。
漫道往来存大信，也知反覆向平流。
任抛巨浸疑无底，猛过西陵只有头。
至竟朝昏谁主掌，好骑赪鲤问阳侯。
峨嵋亭即席再送
郭祥正（宋代）

长江奔来一山裂，两岸崔嵬耸双阙。石人空老薜萝衣，夜夜孤双啸寒月。

斯亭谁作名峨嵋，颦翠含愁惜离别。浮生后会难再得，况复相看头雪白。

停杯执手聊逡巡，画鼓铜钲莫催客。客行西望紫皇家，紫皇真人驾龙车。

海若驱鲸上金钓，玉女挟春妆宝花。千官称觞祝天寿，箫韶九成奉肴酒。

青霄阔步随鹓鸾，肯向江头恋杨柳。杨柳花飞春日迟，登峨嵋兮送君归。
和周少晳咏梅韵五首
廖行之（宋代）

银色诸天渺不穷，森罗万象匪靡鎔。
眼明的历南枝好，绝胜瑶台月下逢。
题竹轩
张九成（宋代）

平生酷爱竹，日日到斋房。
高节霜松老，清阴璧月凉。
朝来宿烟雨，夜半奏笙簧。
隐几如有得，尘凡一笑忘。
八音诗呈诸公
孔平仲（宋代）

金罍美酒斗十千，石榴花开窗户前。丝棼万事何足言，竹溪六逸方醉眠。

匏瓜系焉虽不久，土风堪美人皆贤。革易暌散心惘然，木在高山鱼逐泉。
寄怀
唐彦谦（唐代）

有客伤春复怨离，夕阳亭畔草青时。泪从红蜡无由制，

肠比朱弦恐更危。梅向好风惟是笑，柳因微雨不胜垂。

双溪未去饶归梦，夜夜孤眠枕独欹。
送李廷老归河阳
韩维（宋代）

爱子良自持，不复前日并。
乃能从古人，帖帖事闲静。
西轩雨新从，众药长条颍。
援琴对浊酒，尽此夏日永。
归心不可留，知子念晨省。
驱车遵大河，回首望嵩岭。
相思倘以诗，见寄尉幽屏。
灵芝寺避暑因携茶具汎湖共成十绝 其十
张镃（宋代）

别浦归时捲钓缗，蕉裳兰佩净无尘。水荭秋晚重来赏，只约舂锄不要人。
同杜叔高祝彦集观天保庵瀑布主人留饮两日且
辛弃疾（宋代）

屏去佛经与道书，只将语孟味真腴。
出门俯仰见天地，日月光中行坦途。
见种松苗者
刘崧（元代）

少壮从军事战征，东南十载废春耕。老翁远作诸孙计，閒种松苗待太平。
瓶梅
赵蕃（宋代）

纸窗见月影横斜，不是桃花与李花。
一夜清吟忘客睡，只愁到晓鬓双华。
师初到包山见小池莹如冰玉父老云池中昔有白龟已进之因命为白龟泉
释怀深（宋代）

任是流金铄石时，此泉澄湛满幽池。白龟闻已献天子，何似蹒跚在淤泥。
晓登水亭
杨万里（宋代）

露气仍荷气，秋风更晓风。
身兼水亭子，双随玉壶中。
山居诗
释延寿（宋代）

世途从此免相关，万虑潜消野思闲。
菴树逼春花自吐，岩巢欲暮鸟空还。
门前雾闭疑无路，槛外云开忽有山。
宴坐石岩樵径绝，姓名应不到人间。
尹相公京兆府中棠树降甘露诗
岑参（唐代）

相国尹京兆，政成人不欺。甘露降府庭，上天表无私。

非无他人家，岂少群木枝。被兹甘棠树，美掩召伯诗。

团团甜如蜜，皛皛凝若脂。千柯玉光碎，万叶珠颗垂。

昆仑何时来，庆云相逐飞。魏宫铜盘贮，汉帝金掌持。

王泽布人和，精心动灵祇.君臣日同德，祯瑞方潜施。

何术令大臣，感通能及兹。忽惊政化理，暗与神物期。

却笑赵张辈，徒称今古稀。为君下天酒，麹糵将用时。
感遇诗三十八首·其二十六
陈子昂（唐代）

荒哉穆天子，好与白云期。
宫女多怨旷，层城闭蛾眉。
日耽瑶池乐，岂伤桃李时。
青苔空萎绝，白发生罗帷。
秋雨连日
周紫芝（宋代）

老鬓风吹急，愁云带雨飞。白添平岸水，红掩傍幽扉。

力尽方谋食，天寒未授衣。此身惭社燕，秋晚亦能归。
青石梁道中
陈廷庆（清代）

两崖青石引青莎，一径松杉罥薜萝。立马爱当奇石秀，下山犹见夕阳多。

愿同孺子尘缨浊，可有高人薖轴歌。岚翠泉声行不断，道傍时欲坐盘陀。
咏霜二首
苏辙（宋代）

江南雪不到，霜露满山村。
纸被欺毡厚，茅檐笑瓦温。
何曾凝沼渌，有意隔朝暾。
底日身无事，高眠不出门。
清霜欺客病，乘夜逼窗扉。
坐睡依炉暖，细声闻叶飞。
蕉絺空满箧，砧杵旋催衣。
起看庭前草，松筠未觉非。
玉炉三涧雪 赠安抱真等
王丹桂（金朝）

鱼在迷津苦海，随波逐浪漂游。闲抛香饵下纶钩。一钓俄然回首。也是宿缘深重，一齐万事都休。前途何处是程头。作个群仙领袖。
树叶扇
玄烨（清代）

叶绿存生气，香清却暑风。轻摇能夏爽，巧制见人工。
三日遣兴
林大钦（明代）

沙暄风野润，日色上松枝。閒听莺声啭，长吟韨褉诗。

江山如有意，花木更无私。兴与芳春会，重烟起夕思。
送人还山
善住（元代）

偶随流水出，閒趁白云归。步石苔侵屐，攀松露滴衣。
石塘感旧十绝
刘克庄（宋代）

鬓边雪映眼中花，更阅人间几岁华。
丁未老人开七秩，尚携鸡絮到君家。
二芝兰
许月卿六（宋代）

一年三季炜煌煌，幽谷无风花自香。
香水风声千鹤泪，佳儿未数谢家郎。
山阳寄陈月观
汪梦斗（宋代）

匆匆分手向天涯，便忆高斋聚首时。绕榻图书春睡醒，一灯风雨夜谈迟。

幽州此去三千里，行客当归六月期。窗枕那堪秋思澹，瀹茶细与说相思。
送湖南李正字归
韩愈（唐代）

长沙入楚深，洞庭值秋晚。
人随鸿雁少，江共蒹葭远。
历历余所经，悠悠子当返。
孤游怀耿介，旅宿梦婉娩。
风土稍殊音，鱼虾日异饭。
亲交俱在此，谁与同息偃。
乱后逢村叟
杜荀鹤（唐代）

经乱衰翁居破村，村中何事不伤魂。
因供寨木无桑柘，为著乡兵绝子孙。
还似平宁征赋税，未尝州县略安存。
至今鸡犬皆星散，日落前山独倚门。
梦后寄欧阳永叔
梅尧臣（宋代）

不趁常参久，安眠向旧溪。
五更千里梦，残月一城鸡。
适往言犹在，浮生理可齐。
山王今已贵，肯听竹禽啼。
酬胡圣闻
释绍嵩（宋代）

别后沧波路几迷，竹风松雨共凄凄。
十年依旧双瞳碧，四海仍凄一角犀。
池上溶深浮日暖，山中物物是诗题。
先生莫道心如铁，可忍红英半着泥。
自门下後省归卧酺池寺观卢鸿草堂图
黄庭坚（宋代）

黄尘逆帽马辟易，归来下帘卧书空。
不知绣鞍万人立，何如卢郎驾飞鸿。
枯菊二首 其一
陆游（宋代）

翠羽金钱梦已阑，空馀残蕊抱枝乾。纷纷轻薄随流水，黄与姚花一样看。
内机知府郎官再和示教清拔遒美手不能置用韵以答嘉贶愧不足以当琼瑶之报也 其三
程公许（宋代）

长怜杞菊老天随，未必无才可济时。盖代功成一炊黍，清名过取恐非宜。
送五经赵随登科授广德尉
韦应物（唐代）

明经有清秩，当在石渠中。独往宣城郡，高斋谒谢公。

寒原正芜漫，夕鸟自西东。秋日不堪别，凄凄多朔风。
招贤渡溪阁晚望
赵汝燧（宋代）

溪流清到底，十顷浸秋光。烟重山加色，风狂雁失行。

尘埃双老鬓，天地几斜阳。何处一声笛，征人暗断肠。
颂古八首
释道颜（宋代）

骑虎穿市过，把火去偷豬。
主人开眼睡，并舍叫失驴。
柳
李峤（唐代）

杨柳郁氤氲，金堤总翠氛。庭前花类雪，楼际叶如云。

列宿分龙影，芳池写凤文。短箫何以奏，攀折为思君。
石峰春霭
胡寅（宋代）

腾龙纷野马，非雾亦非烟。
心共春山远，诗凭淡墨传。
舟次当涂
方岳（宋代）

一似余杭路，寒洲半是芦。
客依秋泊岸，渔带晚收罛。
远树齐於荠，平芜杂以凫。
可怜沙上月，相见又当涂。
颂古三十一首
释安永（宋代）

妙转之机掣电飞，目前生杀尽交驰。
明珠自有明珠价，休向篱边弹雀儿。
对镜偶吟，赠张道士抱元
白居易（唐代）

闲来对镜自思量，年貌衰残分所当。白发万茎何所怪，

丹砂一所不曾尝。眼昏久被书料理，肺渴多因酒损伤。

今日逢师虽已晚，枕中治老有何方。
九日旗峰登高看放纸鸢听酒妇和歌步周毓庭韵
邓云霄（明代）

崚嶒叠磴与天通，百粤山川指顾中。坐石一壶花压帽，穿云数纸鸟呼风。

烟拖淡翠岩扉冷，霜落寒潮海市空。借问当垆歌笑者，何如枫叶染残红。
和周次公韵
韩淲（宋代）

籍籍春山德养尊，风行水上自成文。饱谙世故时高枕，强对交情日置樽。

健句如君宁有谓，和篇于我愧无闻。敢言暑退秋生后，静夜来敲月下门。
登延平明翠阁
许赓皞（清代）

水程阅奔峭，十日厌鸣橹。登高数飞鸿，秋气淡平楚。

地瘠草木瘦，日暮钟磬古。渺兹半壁区，信国昔开府。

志复社稷仇，力屈尺寸土。伤哉朱鸟魂，化作剑龙舞。

萧萧青枫林，黯黯闻杜宇。历劫千载悲，负险一水阻。

石激怒涛飞，如闻响军鼓。
驻跸山
林希逸（宋代）

万里君王跸，雷驱铁骑环。移来云下仗，远驻海东山。

飞檄青丘外，鸣鞘怪石间。龙经占得耳，禽语喜违颜。

似勒燕然去，如封岱岳还。铙歌模写遍，何不续东蛮。
【双调】雁儿落过清江引碧玉箫
赵天锡（元代）

美河南王
厌市朝车马多，羡凌烟阁功劳大。盖村居绿野堂，赛兰省红莲幕。
浊酒一壶天地阔，世态都参阅。闷携藜杖行，醉向花阴卧，老官人闲快活。
北镇沙陀，千里暮云合。南接黄河，一线衮金波。赛渊明五柳庄，胜尧夫安乐窝。红粉歌，笙箫齐和。他，访谢安在东山卧。
秉乾坤秀气清，凛冰雪丹心正。奉朝中天子宣，领阃外将军令。
战马远嘶边月冷，卷地旌旗影。风生虎帐寒，笔扫狼烟静，咫尺间领三公判内省。
满腹才能，幕府夜谈兵。唾手功名，麟阁要图形。诸葛亮八阵图，周亚夫细柳营。羡此行，南蛮平定。听，和凯歌回敲金镫。
题汪季路所藏李伯时飞骑斫鬃射杨枝及绣球图
杨万里（宋代）

君王将幸宝津园，刷洗天驹尚未乾。
禁地何缘有阑入，考官应奉得来看。
衡州石鼓书院
范成大（宋代）

古磴浮沧渚，新黉锁碧萝。
要津山独立，巨壑水同波。
俎豆弥文肃，衣冠盛事多。
地灵钟杰俊，宁但拾儒科。
贺新郎 赠何生铁
陈维崧（清代）

铁汝前来者。曷不学、雀刀龙笛，腾空而化。底事六州都铸错，孤负阴阳炉冶。

气上烛、斗牛分野。小字又闻呼阿黑，讵王家、处仲卿其亚。

休放诞，人笞骂。

萧疏粉墨营邱画。更雕镵、渐台威斗，邺宫铜瓦。不值一钱畴惜汝，醉倚江楼独夜。

月照到、寄奴山下。故国十年归不得，旧田园、总被寒潮打。

思乡泪，浩盈把。
奉和子华秋怀四首
陆文圭（元代）

九日秋怀恶，那禁暑气隆。
苦吟愁作崇，多病药无功。
有客来相访，扃门弗为通。
怕谈当世事，遗患及孩童。
余于汪推官别墅睹壁间蜀道山水欲赋未能一夕忽梦如所见而有作觉记门字韵一联就枕上续之
汪炎昶（宋代）

满壁蚕丛墨未昏，牵情一夜役吟魂。舟掀波浪经巫峡，袖扑云烟度剑门。

九折乍惊身出险，三声犹似耳闻猿。无端一事留遗恨，欠觅浣花溪上村。
别遥见诗
妙女（唐代）

手攀桥柱立，滴泪天河满。
次韵七首
苏泂（宋代）

茅茨依橘柚，邻舍即烟波。
更与山为伴，何忧屋不多。
功名元有命，嗤笑亦从他。
但愿年年熟，杯来尔汝歌。
贺同年林簿同卿龟从新婚 其一
王迈（宋代）

金华门外浥京尘，乌石山前结帨巾。翁婿相看冰映玉，庭闱一帨颊生春。

昔言尔尔嫌随俗，今唤卿卿喜有人。来岁梦兰叶佳兆，犀钱玉果出娱宾。
体南先生戒途有日惠诗为别三复黯然和韵奉送
黄公度（宋代）

抟抄聚散苦匆匆，岁晚山寒吾道东。
万木飘萧催客老，一官去住任天公。
情知今夕芳尊倒，魂断长亭返照红。
却喜到家春正好，蛮烟洗尽见华风。
闻旧居教乐
郭祥正（宋代）

昔作幽人宅，今为舞女场。燕惊弦管杂，草避绮罗香。

諠静虽殊致，兴衰自有常。遥怜岩桂下，谁拂读书床。
满庭芳
王庭（宋代）

颓玉成山，倾江作酒，醉来莫问升沈。少年狂怪，应笑老婆心。也会东涂西抹，行穿过、柳陌花阴。诚何用，腰龟左顾，犹待铸黄金。

如今。回首处，青楼缥缈，朱箔重深。叹江海飘零，离恨难禁。好在铜梁玉垒，将车骑、他日重临。归来看，文君未老，相对抚鸣琴。
赠僧皎然
颜真卿（唐代）

秋意西山多，别岑萦左次。缮亭历三癸，趾趾邻什寺。

元化隐灵历，始君启高致。诛榛养翘楚，鞭草理芳穗。

俯砌披水容，逼天扫峰翠。境新耳目换，物远风尘异。

倚石忘世情，援云得真意。嘉林幸勿剪，禅侣欣可庇。

卫法大臣过，佐游群英萃。龙池护清激，虎节到深邃。

徒想嵊顶期，于今没遗记。
塞上
曹松（唐代）

边寒来所阔，今日复明朝。
河凌坚通马，胡云缺见雕。
砂中程独泣，乡外隐谁招。
回首若经岁，灵州生柳条。
梅花七律
张道洽（宋代）

南堂深处向阳身，第一东风信息真。
树冷花清无俗韵，天寒日暮有佳人。
林逋眼目才能识，何逊心情独见亲。
养就枝头金鼎实，千花陌上已成尘。
九曜石
方信孺（宋代）

九峰参立倚空明，好事传闻应列星。
运石早知能赎罪，上书何必待缇萦。
宿栖林三首 其三
刘安上（宋代）

征鞍终日雨霏霏，投宿栖林旋燎衣。天意似怜行客倦，放将红日出岩扉。
沁园春·试望阴山
纳兰性德（清代）

试望阴山，黯然销魂，无言徘徊。见青峰几簇，去天才尺；黄沙一片，匝地无埃。碎叶城荒，拂云堆远，雕外寒烟惨不开。踟蹰久，忽砯崖转石，万壑惊雷。
穷边自足秋怀。又何必、平生多恨哉。只凄凉绝塞，峨眉遗冢；销沉腐草，骏骨空台。北转河流，南横斗柄，略点微霜鬓早衰。君不信，向西风回首，百事堪哀。
寒食前三日携家至丁山
韩元吉（宋代）

春事已过半，豫怀风雨忧。
苦无亲朋乐，自携儿女游。
丁山峙城南，老稚载一舟。
狭径登诘曲，轩窗居上头。
遐观接去鸟，俯视临清流。
溪花正烂漫，堤柳绿且柔。
杳霭烟云间，前瞻帝王州。
田野乱棋布，山川莽相缪。
闰妻不能饮，取酒自劝酬。
鲜妆谁家妇，造席为我讴。
风光亦可醉，景物似见留。
惜无百金资，买此林壑比。
岁月实易得，里闾尚沈浮。
归来暮钟响，蘋风动沧洲。
古乐府用礼禅灭翁韵四 凤引雏
洪咨夔（宋代）

桐春华，竹秋霏，苍梧云深人未归。乌八九子恣飞啄，夜半饱啼山月落。

鸑鷟引孤雏，肠空羽毛薄。为言增击勿作遥，吹参差兮共飘飘。
滕昌祐芙蓉
文同（宋代）

双干发寒葩，一蘖立纹羽。欲品精妙人，君当二三数。
古歌行
高适（唐代）

君不见汉家三叶从代至，高皇旧臣多富贵。

天子垂衣方晏如，旧堂拱手无馀议。苍生偃卧休征战，

露台百金以为费。田舍老翁不出门，洛阳少年莫论事。
修西方十劝 其五
道镜　善导（唐代）

劝君五，莫辞念佛多辛苦。思惟长劫生死轮，更向何人求出路。
建康
文天祥（宋代）

金陵古会府，南渡旧陪京。
山势犹盘礴，江流已变更。
健儿徙幽土，新鬼哭台城。
一片清溪月，偏于客有情。
携妓游东山寺用故守张汝璧壁问韵留题
张萱（明代）

一径盘云叠翠峦，晚风吹送客衣寒。檐前万井攒青霭，树底千衣照碧湍。

僧定忽闻猿果落，梵音初散鹤巢安。漫游不是吹箫客，亦向人间驾綵鸾。
送陈献甫之云栖
王志坚（明代）

宝刀陇上日初沉，壁观峰前云正深。
四十八声清夜发，教人失却少年心。
山亭宴慢（中吕宫）
张先（宋代）

宴亭永昼喧箫鼓。倚青空、画阑红柱。玉莹紫微人，蔼和气、春融日煦。故宫池馆更楼台，约风月、今宵何处。湖水动鲜衣，竞拾翠、湖边路。

落花荡漾愁空树。晓山静、数声杜宇。天意送芳菲，正黯淡、疏烟逗雨。新欢宁似旧欢长，此会散、几时还聚。试为挹飞云，问解寄、相思否。
临高台
沈约（南北朝）

高台不可望，望远使人愁。
连山无断绝，河水复悠悠。
所思竟何在？洛阳南陌头。
可望不可见，何用解人忧？
复次韵二首 其二
李吕（宋代）

元是第一花，何用争头角。桃李待春风，妖娆恣轻薄。

幽人似归鸿，浩气胸磊落。感此岁寒枝，悠然成独酌。
和耿天骘同游定林
王安石（宋代）

道人深闭门，二客来不速。
摄衣负朝暄，一笑皆捧腹。
逍遥烟中策，放浪尘外躅。
晤言或世闻，谁谓非绝俗。
寄题沈可久雪村
方回（元代）

吾闻昔人善赋梅，尝是梦中见春来。
前村深雪天未晓，焉知昨夜一枝开。
江村一雪复一雪，三白丰年与玉屑。
多事诗人要閒管，想像高唐写奇绝。
真曾质明杖屦无，前随牧童后樵夫。
暗香何处费摸索，寒生吟癖浩然驴。
平生我有脊梁铁，明年八十冻不折。
卿用卿法自雪村，横斜独玩书窗月。
书幸
陆游（宋代）

富贵不可为，祸机发须臾，贫贱不可为，饥寒死路衢。
我亦贫贱者，死期幸少纾。
春雨两耕犊，西畴破烟芜；秋风一钓舟，南浦宿菰蒲。
辛勤异退之，亦复有屋庐。
堂北凿明窗，可以陈琴书。
文章不传世，自适亦有余。
题荡云航二首 其二
黎遂球（明代）

乌鹊桥头锦缆牵，女牛求渡不论钱。林中自捲秋霞幔，天上浑如春水船。

满载欲偷悬圃药，长歌堪采泰华莲。急催沽酒需金粟，更泊姮娥桂树边。
春游望仙谷
储嗣宗（唐代）

清无车马尘，深洞百花春。鸡犬疑沾药，耕桑似避秦。

登山采樵路，临水浣纱人。若得心无事，移家便卜邻。
偈三首
释有权（宋代）

今朝结却布袋口，明眼衲僧莫乱走。
心行灭处解翻身，喷嚏也成师子吼。
旃檀林，任驰骤。
剔起眉毛顶上生，剜肉成疮露家丑。
大庾岭
陆葇（清代）

烟景曾无异，兵戈鸟道荒。千章松影碧，五月稻花香。

汉使征轺急，秦关戍路长。今宵应剪烛，莫漫忆他乡。
元日
顾炎武（明代）

晨兴自江上，踰岭走钟山。肃然至殿门，双扉护重关。

初日照宫阙，隐映城郭间。空山寂无人，独来拜榛菅。

流转虽不居，咫尺犹天颜。喜会牧马收，冈峦乍清閒。

岁序一更新，阳风动人寰。伫期龙虎气，得与春光还。

复想在宥初，苍生愿重攀。
赠道者
郑文康（明代）

曾向仙坛赴远招，手持符箓下云霄。谁人叶县双飞舄，何处秦楼一段箫。

垆鼎有丹传弟子，江湖无路觅松乔。从君愿借降魔剑，斩尽花间月下妖。
沔池城外会盟台下有渑水
邓云霄（明代）

衷甲寻盟亦壮哉，城边飞骑二王来。筵开坐对渑如酒，人去空看水绕台。

秦地雄关蹲虎豹，蔺生片语挟风雷。非催击缶陪调瑟，那得重携赵璧回。
诉衷情 枯荷
庄盘珠（清代）

再来池畔，忽然秋已如此。斜阳冷贴烟波，还记小荷未放。

谁料冷人都去，剩个蜻蜓，立西风呆想。收兰桨。甚处吴娃越舫。

折枝残叶，几日空凝望。湖堤上、一宵冷雨，潇潇不住，又添清响。

再也休怊怅。
声声慢·辛丑十一月十九日味聃赋落叶词见示感和
朱祖谋（清代）

鸣螀颓墄，吹蝶空枝，飘蓬人意相怜。一片离魂，斜阳摇梦成烟。香沟旧题红处，拚禁花、憔悴年年。寒信急、又神宫凄奏，分付哀蝉。
终古巢鸾无分，正飞霜金井，抛断缠棉。起舞回风，才知恩怨无端。天阴洞庭波阔，夜沈沈、流恨湘弦。摇落事，向空山、休问杜鹃。
勉师愚等
石介（宋代）

不行一千里，安得为良马。
不连十五城，安得称善价。
汝皆有血气，非如木偶者。
撮发号男儿，肯甘在人下。
汝不闻图王，不成犹可霸。
舜与吾俱人，学之则舜也。
汝等但勉旃，前贤皆可亚。
东园社日
杨万里（宋代）

风雨摧残桃李枝，东园无树不离披。
海棠过後残花在，恰似上春初发时。
象耳山
佚名（宋代）

篮舆来自石苍路，喜得幽人陪杖屦。
应是山灵泽旱苗，不关居士随轩雨。
送潘景升北游八首 其七
梅守箕（明代）

熠熠蜚鸟，振翮愿升。去其南陵，集于北陵。耻与黄口，附风超腾。

鹤鸣在皋，鴚惨于冰。翼彼南风，亦怀其乘。我思伊人，终莫可胜。
西阁书壁三十六韵
陈子升（明代）

嘉名占地木，曾觉豫章生。橘自淮南种，桐犹爨下声。

精神少微淮，生小广州城。问业金闺□，随官竹马行。

东湖闻吏事，西苑览神京。江夏无双誉，何郎第五名。

少年罗雀谢，公子钓鱼成。白鹄非常浴，丹鸡讵泛盟。

立谈知倜傥，为说近纵横。自有雌雄剑，非因黑白枰。

得枭甘注瓦，促柱忌弹筝。竹实全栖凤，蒲牢易振鲸。

黄钟无琐碎，墨翟远咸韺。气与穹苍近，羞为坚白鸣。

射稽推筑板，驺衍说环瀛。器有瓠樽用，工非荆棘程。

相如綦组秘，季子揣摩明。跃马秦中相，驱车甘上卿。

不难同朔荐，方欲请终缨。拾芥徒云易，怀芳奈不呈。

一朝花扫地，三刖玉埋荆。宋药金相失，燕台骏自更。

固穷休郁郁，负下莫茕茕。适意从怀褐，消愁且酌觥。

高歌陵白石，幽淮启朱樱。锦袖分骄蹇，香奁会品评。

臂留钗股印，眼注烛心檠。爱客殊无剑，飞仙自有笙。

泽兰香宋玉，台柳系韩翃。激沼怜鱼宠，为园重女贞。

有时开后閤，未事已先庚。秋干心能结，春城笑肯倾。

卫生师七发，学道斩三彭。且尽夔蚿说，宁随鼠璞争。

白华垂粲粲，芳草对怦怦。画上龙还在，应怜未点睛。
灵壁坝
许及之（宋代）

入泗行来汴似梁，坝成灵壁水全枯。汴流可遏从渠遏，思汉人心遏得无。
颂古七十六首 其七十四
释士圭（宋代）

杨歧老人锁口诀，万里长城一条铁。斫牌禅客知到来，不动金锤脑门裂。
上晁主客
陈师道（宋代）

两疏父子共含香，不独家荣国有光。
剩欲展怀因问疾，孰知相对只衔觞。
年侵身要兼人健，节近花须满意黄。
从此竹林须小阮，只今未可弃山王。
见美人闻琴不听
李播（唐代）

洛浦风流雪，阳台朝暮云。闻琴不肯听，似妒卓文君。
赋得秋江晚照
徐铉（宋代）

落日照平流，晴空万里秋。轻明动枫叶，点的乱沙鸥。

罾网鱼梁静，笞簦稻穗收。不教行乐倦，冉冉下城楼。
太华来青
吕渊（明代）

排空高插净无埃，万朵芙蓉映日开。拄笏岚光和露滴，卷帘晴日扑人来。

地连金马岧峣耸，势压青螺宛转回。我欲题诗最高处，凌风飞上紫霞堆。
田园 其八
徐瑞（宋代）

种茶石冈上，草盛茶欲枯。劬躬自薅薙，青青复厥初。

新雷破幽郁，一雨土脉苏。枪旗渐堪摘，纤纤出香腴。

此物不救饥，此味何可无。
夏肯父为先都仓求水心墓志未得归社中诸友皆
戴栩（宋代）

文星金石笔，许尔有新铭。
宽作春风约，归看宰树青。
房留僧闭月，舟渡雁移汀。
凭寄梅花酹，先贤必典型。
感秋
宋祁（宋代）

回肠病骨两惊秋，已作衰翁未白头。
天上有星宁免客，人间无白可埋忧。
车翻落日何曾定，臂化鸣鴞岂易求。
莫就离鸿寄归思，离鸿身世更悠悠。
和利州鲜于转运
司马光（宋代）

华堂选形胜，地直巽之隅。主人心洁齐，公闲此燕居。

西来故乡客，东过朝大夫。时逢志所惬，下榻同欢娱。

琴棋间壶觞，赋咏杂歌呼。民间既羲皇，席上宜华胥。

每思就一醉，幸无官守拘。奈何三千里，风埃与泥涂。
近陈和仲访山间不值留诗今次韵招之
徐侨（宋代）

寄迹云山澹澹心，旧盟得得荷君寻。
偶缘他客追游屐，却使良朋误盍簪。
政苦寒飚妨剥□，□□□□□□□。
□□□□□□□，□□□□□□□。
满江红 其五 席上答叶宪
洪适（宋代）

百计留春，春不住、愁怀填溢。争如对、宝梳压鬓，翠环铺碧。

紫绶如章都是梦，云庐花坞如何觅。劝如杯、浅笑傍宾筵，须均一。

前夜月，新离毕。收歰雨，呈红日。荷主人情厚，五云齐出。

一颗樱桃天付与，数声水调人飘逸。叹荒园、三月百花残，无踪迹。
徐子美杨君倚李元翰小酌言旧
郭祥正（宋代）

南方多苦热，北地尤苦寒。徐子掾招宜，七载滨夷蛮。

杨李仕并代，毳裘霜雪残。一朝相续归，相看涕汍澜。

扪涕唤家僮，草草罗杯盘。念昔共庠序，垂髫竞痴顽。

及今过六十，各各嗟衰颜。光阴信如驰，生死无百年。

妻儿半凋丧，少喜多忧患。吾方慕陶潜，行歌眷南山。

山气日夕佳，吾庐未尝关。猿鸟相与居，丝桐时一弹。

三子方急禄，遑遑未能閒。努力佐州县，须防官长难。

暂当陪我醉，馀事不足言。
秋吟
陈石麟（清代）

把盏持螯素愿违，昔时芳草梦依稀。春华庶子谁言采，秋士淮南怨未归。

旧燕飘零犹作客，败荷萧瑟不成衣。援琴正值凉飙发，远望白云何处飞。
次韵谢处
王庭圭（宋代）

有客江边问草堂，银鞍白马烂生光。不嫌茅屋绝低小，往坐竹阴移晚凉。

入洛声名动冠盖，传家文翰在岩廊。高风谁复如公者，肯接山林气味长。
蟾宫曲·扬州汪右丞席上即事
卢挚（元代）

江城歌吹风流，雨过平山，月满西楼。几许年华，三生醉梦，六月凉秋。按锦瑟佳人劝酒，卷朱帘齐按凉州。客去还留，云树萧萧，河汉悠悠。
书画舫小集送谢子兰过江东分韵得云字
袁华（明代）

曲馆众芳歇，方塘西日曛。曲阑杨柳树，秋水白鹅群。

谢公浮家隐，囊盛惟典坟。书画船自操，子前中细君。

胡不归故里，故里闇楚氛。玉人张离筵，高轩水沄沄。

翼若青翰舟，汎彼江之濆。扣舷歌少海，问字客如云。

纠罚觯载扬，探题诗屡分。君言适江东，研田事耕耘。

暂屈鸿鹄志，组织云锦文。蹇予风尘表，孤陋寡所闻。

何日往从游，骚坛策奇勋。
秋海棠四首 其四
秦廷璧（清代）

娇红浅绿色清华，懒向春前斗万花。深夜何须银烛照，小庭自有月痕斜。
南歌子·槐绿低窗暗
黄庭坚（宋代）

槐绿低窗暗，榴红照眼明。玉人邀我少留行。无奈一帆烟雨、画船轻。
柳叶随歌皱，梨花与泪倾。别时不似见时情。今夜月明江上、酒初醒。
白牡丹二首 其一
安念祖（清代）

满目繁华处，檀心独自清。名花无艳色，贵客有闲情。

映日裁云样，朝天捧玉英。何须琼岛觅，月下笑相迎。
食笋十韵
黄庭坚（宋代）

洛下斑竹笋，花时压鲑菜。
一束酬千金，掉头不肯卖。
我来白下聚，此族富庖宰。
茧栗戴地翻，觳觫触墙坏。
戢戢入中厨，如偿食竹债。
甘葅和菌耳，辛膳胹姜芥。
烹鹅杂股掌，炮鳖乱裙介。
小儿哇不美，鼠壤有余嘬。
可贵生于少，古来食共噫。
尚想高将军，五溪无人采。
冯夫人挽诗
魏了翁（宋代）

解道先天易，能哦击壤诗。
只因居有羽，毋谓女无仪。
在姆师逡立，从夫妇得咨。
暮年尤慰意，玉婿作门楣。